แมคยีนเด่นอื้อขายหุ้นต้นก.ค.ฝ่าดัชนีร่วงฉลุย
&#8220;แมคยีน&#8221; เดินหน้าเข้าตลาดหุ้นต้น ก.ค. ชูจุดแกร่งเป็นผู้นำตลาดยีนส์ 38% รายได้โต 40% ติดต่อ 3 ปี
10 มิ.ย. 2556

“แมคยีน” เดินหน้าเข้าตลาดหุ้นต้น ก.ค. ชูจุดแกร่งเป็นผู้นำตลาดยีนส์ 38% รายได้โต 40% ติดต่อ 3 ปี 
นางปรารถนา มงคลกุล ประธานกรรมการบริหาร บริษัท แม็ค กรุ๊ป เปิดเผยว่า บริษัทยังคงเดินหน้าเข้าตลาดหุ้นตามแผนที่วางไว้ประมาณต้นเดือน ก.ค.นี้ แม้ว่าภาวะตลาดหุ้นจะปรับตัวลดลงก็จะไม่กระทบต่อการเสนอขายหุ้นให้ประชาชนครั้งแรก (ไอพีโอ) จำนวน 200 ล้านหุ้น มูลค่าหุ้นที่ตราไว้ (พาร์) หุ้นละ 0.50 บาท
ทั้งนี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับ 1 ไฟลิ่งแล้วเมื่อวันที่ 6 มิ.ย.ที่ผ่านมา 
นางปรารถนา กล่าวว่า บริษัทมั่นใจในศักยภาพของธุรกิจที่มีความแข็งแกร่งและเป็นผู้นำในตลาดยีนส์ ปัจจุบันบริษัทมีส่วนแบ่งการตลาด 38% หรือประมาณ 3,344 ล้านบาท ของมูลค่าตลาดรวมของยีนส์มีแบรนด์อยู่ที่ 8,800 ล้านบาท ส่วนที่เหลืออีก 3,000 ล้านบาท เป็นนันแบรนด์
“เราเป็นผู้นำตลาดยีนส์แบรนด์ชั้นนำ รองมาเป็นลีวายส์และแรงเลอร์ที่มีส่วนแบ่งตลาดเจ้าละ 10%” นางปรารถนา กล่าว 
นอกจากนี้ ผลประกอบการในช่วง 3 ปีที่ผ่านมาก็เติบโตต่อเนื่อง รายได้โตเฉลี่ยปีละประมาณ 40% โดยปี 2553 มีรายได้ 1,305 ล้านบาท ปี 2554 มีจำนวน 1,817 ล้านบาท และปี 2555 มีรายได้ 2,564 ล้านบาท ขณะที่กำไรสุทธิก็โตขึ้นจาก 105 ล้านบาท ขึ้นมาอยู่ที่ 299 ล้านบาท ในปี 2554 และเพิ่มเป็น 599 ล้านบาท ในปี 2555 
“ธุรกิจนี้มีอัตรากำไรขั้นต้น (มาร์จิน) ในระดับสูง ซึ่งเฉลี่ยของบริษัทอยู่ที่ 5658% ขณะที่อัตรากำไรสุทธิจะอยู่ที่ 23%” นางปรารถนา กล่าว
นอกจากนี้ การที่บริษัทมีช่องทางจัดจำหน่ายที่มากและหลากหลาย ทำให้เข้าถึงลูกค้าได้ดี ปัจจุบันมีสาขา 530 สาขา และในปี 2559 จะเพิ่มขึ้น 751 สาขา โดยกว่า 72% อยู่ต่างจังหวัด และได้ขยายสาขาออกไปที่ สปป.ลาว และพม่า
สำหรับเงินที่จะได้จากไอพีโอใช้คืนหนี้ 750 ล้านบาท จะขยายสาขาเพิ่ม 3 ปี 200 สาขา คาดว่าจะใช้เงิน 500 ล้านบาท นำมาพัฒนาระบบไอทีเพื่อบริหารสินค้าคงคลัง